钦定古今图书集成/方舆汇编/职方典/第1447卷 > 太平府建置沿革考 府志
## 钦定古今图书集成/方舆汇编/职方典/第1447卷 > 太平府建置沿革考 府志

本府

古南粤地。虞夏以前皆荒服。周显王时，楚灭越，族类散处江南海上，号瓯越、骆越、扬越各为君长，故称“百粤太平” ，其骆越也。秦始皇定粤置郡，太平为象郡。汉武元鼎六年，灭南粤，分九郡，太平号丽江，属交趾。晋以来没于西原，彝獠居之。唐太宗贞观初，置左江镇，分诸蛮州，属邕州都督府。元和十五年，为西原黄峒酋长黄世卿所陷。世卿死，子倡侃以地归邕州。宋仍唐制。仁宗皇祐初，陷于广源蛮侬智高。五年，枢密使狄青平智高，改左江镇为太平寨控制。元世祖十五年，升太平寨为太平路。明洪武元年，改太平路为“太平府。”

皇清因之。

养利州

在府治北一百里。古名历阳，为西原农峒地。唐末，始置州。宋隶太平寨。元隶太平路。明初，隶太平府，土官赵姓承袭。宣德六年，因赵文安以罪诛灭，改除流官，仍隶太平府。

皇清因之，编户二十里。

左州

在府治东一百里。古名“左阳” ，为西原、黄冈地。宋建为州。元隶太平路。明初，隶太平府，以土官黄姓承袭。天顺间，改为流官。

皇清因之，编户四里。

永康州

在府治北二百里。古名康山，为西原、黄冈地。宋置县，隶迁隆寨。元隶太平路。明初，隶太平府，土官杨姓承袭。成化八年，以罪诛，改为流官，仍隶太平府。

皇清因之，编户三里。

太平州

在府西北八十里。古名瓠阳，为西原农峒地。唐为波州。宋始置太平州，隶太平寨。元隶太平路。明隶太平府。

皇清因之，土官、李姓沿袭，有流官吏目佐之。

安平州

在府治西北一百里。古名“安山” ，为西原农峒地。唐置波州。宋改为安平州，隶太平寨。元隶太平路。明隶太平府。

皇清因之，土官、李姓沿袭，流官吏目佐之。

茗盈州

在府治北一百六十里，古名“旧峒” ，为西原农峒地。宋置，隶邕州。元隶太平路。明隶太平府。

皇清因之，土官、李姓沿袭，流官吏目佐之。

结安州

在府治东北二百二十里。古名“营周” ，为西原农峒地。宋置结安峒，隶太平寨。元改为州，隶太平路。明隶太平府。

皇清因之，土官、张姓沿袭，流官吏目佐之。

全茗州

在府治北一百六十里。古名“连冈” ，为西原农峒地。宋置，隶邕州。元隶太平路。明隶太平府。

皇清因之，土官、许姓沿袭，流官、吏目佐之。

佶伦州

在府治东北二百三十里。古名“那兜” ，为西原农冈地。宋置安峒，隶太平寨。元改为佶伦州，隶太平路。明隶太平府。

皇清因之，土官、冯姓沿袭，流官吏目佐之。

龙英州

在府治北二百二十里，古名英山，宋置为峒，隶太平寨。元建为州，隶太平路。顺帝至元十九年，升为龙英万户府。明改为州，隶太平府。

皇清因之，土官、赵姓沿袭，流官吏目佐之。

都结州

在府治东北三百里。古名渠望，为西原农峒地。唐为羁縻州，属邕州。宋改都结峒。元改为州，隶太平路。明隶太平府。

皇清因之，土官、农姓沿袭，流官吏目佐之。

崇善县

去府治六十里。古名“崇山” ，为西原农峒地。宋建为县。元隶太平府。明宣德二年，因土官赵暹谋叛。八年，改除流官。嘉靖十九年，迁附本府。

皇清因之，编户三里。

罗阳县

在府治东二百里。古名“福利” ，为西原农峒地。宋置县，隶迁隆寨。元隶太平路。明隶太平府。

皇清因之，土官、黄姓沿袭，佐以流官典史。

万承州

在府治东北一百五十里。古名万阳，为西原农峒地。唐置万承、万形二州，隶邕州。宋并为万承州，隶太平寨。元隶太平路。明隶太平府。

皇清因之，土官、许姓沿袭，流官、吏目佐之。